CELEX: E2019J0003
Language: fi
Date: 2020-03-10 00:00:00
Title: Tuomioistuimen tuomio, annettu 10 päivänä maaliskuuta 2020, asiassa E-3/19, Gable Insurance AG in Konkurs (Direktiivi 2009/138/EY – maksukyvyttömyys – likvidaatiomenettely – vakuutussaatava – akordi – vakuutussaatavien erilainen kohtelu) 2020/C 204/17

18.6.2020   
            
            
               FI
            
            
               Euroopan unionin virallinen lehti
            
            
               C 204/23
            
         
      TUOMIOISTUIMEN TUOMIO,
      annettu 10 päivänä maaliskuuta 2020,
      asiassa E-3/19,
      Gable Insurance AG in Konkurs
      
         
            (Direktiivi 2009/138/EY – maksukyvyttömyys – likvidaatiomenettely – vakuutussaatava – akordi – vakuutussaatavien erilainen kohtelu)
         
      
      (2020/C 204/17)
      Asiassa E-3/19, Gable Insurance AG in Konkurs, Liechtensteinin ruhtinaskunnan ensimmäisen asteen tuomioistuin (Fürstliches Landgericht) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee vakuutus- ja jälleenvakuutustoiminnan aloittamisesta ja harjoittamisesta (Solvenssi II) 25 päivänä marraskuuta 2009 annetun Euroopan parlamentin ja neuvoston direktiivin 2009/138/EY, sellaisena kuin se on mukautettuna Euroopan talousalueesta tehtyyn sopimukseen, tulkintaa. EFTAn tuomioistuin, toimien kokoonpanossa Páll Hreinsson, presidentti, ja tuomarit Per Christiansen (esittelevä tuomari) ja Bernd Hammermann, on antanut 10 päivänä maaliskuuta 2020 tuomion, jonka tuomiolauselma on seuraava:
      
                  1.
               
               
                  Vakuutussaatavan on perustuttava ennen vakuutussopimuksen irtisanomista sattuneeseen vakuutustapahtumaan, jotta sitä voidaan pitää direktiivin 2009/138/EY 268 artiklan 1 kohdan g alakohdassa tarkoitettuna vakuutussaatavana. Vakuutussaatavan laajuutta ei kuitenkaan voida rajoittaa saataviin, jotka ovat syntyneet, joista on ilmoitettu tai jotka on hyväksytty ennen likvidaatiomenettelyn aloittamista, jos saatavaa ei voida vielä täysin määrittää. Direktiivin 2009/138/EY 274 artiklan 2 kohdan g alakohdan mukaisesti kansallisessa lainsäädännössä on vahvistettava erityiset säännöt ja edellytykset, jotka koskevat saatavien ilmoittamista, todistamista ja hyväksymistä, mukaan lukien määräajat saatavien ilmoittamiselle ja vakuutussaatavien määrän lopulliselle määrittämiselle tapauksissa, joissa velan osia ei vielä tiedetä, edellyttäen, että vakuutussaataville annetaan ehdoton etusija muihin saataviin nähden direktiivin 2009/138/EY 275 artiklan 1 kohdan a alakohdan mukaisesti.
                  Vakuutussopimuksen irtisanomisesta likvidaatiomenettelyn aloittamisen jälkeen johtuva vakuutusmaksusaatava ei ole direktiivin 2009/138/EY 268 artiklan 1 kohdan g alakohdassa tarkoitettu vakuutussaatava.
               
            
                  2.
               
               
                  Direktiivin 2009/138/EY 268 artiklan 1 kohdan d alakohdassa ja 274 artiklan 2 kohdan i alakohdassa ei velvoiteta ETA-valtioita säätämään akordista eikä estetä niitä säätämästä siitä likvidaatiomenettelyn päättämisen yhteydessä. Likvidaatiomenettelyn päättämistä koskevat vaatimukset määritellään kansallisessa lainsäädännössä noudattaen vakuutusvelkojien yhdenvertaisen kohtelun periaatetta.
               
            
                  3.
               
               
                  Direktiivin 2009/138/EY 275 artiklan 1 kohdan a alakohta ei ole esteenä vakuutussaatavien ilmoittamista, todistamista ja hyväksymistä koskeville kansallisille säännöille, jotka johtavat vakuutussaatavien erilaiseen luokitteluun ja maksunsaantijärjestykseen, edellyttäen, että näillä säännöillä varmistetaan, että vakuutussaatavat ovat ensisijaisia muihin saataviin nähden ja että vakuutusvelkojia kohdellaan yhdenvertaisesti saatavien ilmoittamisen, todistamisen ja hyväksymisen osalta.